CELEX: 32022D0438
Language: et
Date: 2022-03-14 00:00:00
Title: Nõukogu otsus (EL) 2022/438, 14. märts 2022, Euroopa Liidu nimel võetava seisukoha kohta Rahvusvahelises Investeeringuvaidluste Lahendamise Keskuse (ICSID) haldusnõukogus

17.3.2022   
               
               
                  ET
               
               
                  Euroopa Liidu Teataja
               
               
                  L 89/8
               
            
         NÕUKOGU OTSUS (EL) 2022/438,
         14. märts 2022,
         Euroopa Liidu nimel võetava seisukoha kohta Rahvusvahelises Investeeringuvaidluste Lahendamise Keskuse (ICSID) haldusnõukogus
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Rahvusvahelise Investeeringuvaidluste Lahendamise Keskuse (ICSID) haldusnõukogu hääletab hulga ICSIDi eeskirjade kavandatavate muudatuste üle kirjaliku menetluse teel. Kirjalik menetlus algatati 20. jaanuaril 2022 ja on kavas lõpule viia 21. märtsil 2022.
                  
               
                     (2)
                  
                  
                     Liit ei ole ICSIDi liige. Liit on ICSIDi eeskirjadele siiski viidanud oma kaubandus- ja investeerimislepingutes, millega nähakse ette investeeringute kaitse ja investeerimisvaidluste lahendamine.
                  
               
                     (3)
                  
                  
                     Euroopa Kohus selgitas oma 16. mai 2017. aasta arvamuses 2/15, (1) et välismaised otseinvesteeringud kuuluvad liidu ainupädevusse ning et vaidluste lahendamise mehhanismi ei saa luua ilma liikmesriikide nõusolekuta.
                  
               
                     (4)
                  
                  
                     ICSIDi eeskirjade reformimisega võidakse hakata ICSIDi lisavõimaluste eeskirju kohaldama vaidluste suhtes, mis on algatatud selliste piirkondliku majandusintegratsiooni organisatsioonide vastu nagu liit. Liit kasutab ICSIDi eeskirju ka oma investeerimislepingutes ja liidu investorid võivad nimetatud eeskirju kasutada kolmandate riikide vastu algatatud kohtuasjades ning liiduvälised investorid liidu liikmesriikide vastu või liiduvälised investorid liidu enda vastu algatatud kohtuasjades, kui on täidetud ICSIDi konventsiooni asjakohased nõuded. Seega on ICSIDi eeskirjade muudatustel õiguslik mõju liidu sõlmitud rahvusvaheliste lepingute toimimisele ja kohaldamisele ning selliste kohtumenetluste läbiviimisele, mille osaline liit võib olla. Seega on liidul ICSIDi eeskirjade reformimise vastu eriline huvi.
                  
               
                     (5)
                  
                  
                     26 liidu liikmesriiki on ICSIDi liikmed. Neil liikmesriikidel on võimalus osaleda haldusnõukogus ja hääletada kirjaliku menetluse raames muudetud eeskirjade üle.
                  
               
                     (6)
                  
                  
                     Seepärast peaks nõukogu võtma vastu liidu seisukoha ICSIDi eeskirjade kavandatavate muudatuste suhtes, et võimaldada liikmesriikidel, kes on ICSIDi konventsiooni osalised ja tegutsevad ühiselt liidu huvides, väljendada liidu seisukohta ICSIDi haldusnõukogus.
                  
               
                     (7)
                  
                  
                     Muudatustega ajakohastatakse ja arendatakse ICSIDi konventsiooni kohaste menetluste raames edasi ICSIDi haldus- ja finantseeskirju, ICSIDi institutsioonide eeskirju, ICSIDi vahekohtueeskirju ja ICSIDi lepituseeskirju. Muudatustega suurendatakse muu hulgas menetluste läbipaistvust, selgitatakse põhjendamatute nõuete varajast tagasilükkamist ja kulude tagatist käsitlevaid sätteid ning rakendatakse avalikustamiskohustust kolmandate isikute poolse rahastamise puhul.
                  
               
                     (8)
                  
                  
                     Kavandatavate muudatustega ajakohastatakse ja arendatakse ICSIDi lisavõimalustega seotud menetluste raames edasi ICSIDi lisavõimaluste haldus- ja finantseeskirju, ICSIDi lisavõimaluste vahekohtueeskirju ja ICSIDi lisavõimaluste lepituseeskirju. Enamik ICSIDi konventsiooni menetluste muudatusi kajastub ka ICSIDi lisavõimaluste eeskirjades. Peale selle laiendatakse lisavõimaluste menetluste kohaldamisala nii, et see hõlmab muu hulgas vaidlusi, millesse on kaasatud piirkondliku majandusintegratsiooni organisatsioonid.
                  
               
                     (9)
                  
                  
                     Kavandatavate muudatustega ajakohastatakse ja arendatakse ICSIDi teabekogumismenetluste raames edasi ICSIDi eraldiseisvaid teabekogumiseeskirju ning ICSIDi teabekogumise haldus- ja finantseeskirju.
                  
               
                     (10)
                  
                  
                     Reformiettepanekuga kehtestatakse ICSIDi vahendamise raames uued ICSIDi vahenduseeskirjad ning ICSIDi vahenduse haldus- ja finantseeskirjad.
                  
               
                     (11)
                  
                  
                     Muudatustega soovitakse lahendada probleeme, mis on tõstatatud seoses praeguse investori ja riigi vaheliste vaidluste lahendamise süsteemiga, ning täiustada oluliselt ICSIDi eeskirju.
                  
               
                     (12)
                  
                  
                     Seisukoht, mis võetakse liidu nimel vastavalt käesolevale otsusele, ei piira liidu ja selle liikmesriikide peamist eesmärki kõnealuses valdkonnas, nimelt luua alaline mitmepoolne investeerimiskohus, mis asendaks praeguse investeerimisvaidluste lahendamise süsteemi alalise mehhanismiga,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liikmesriigid, kes on ICSIDi konventsiooni osalised, väljendavad ühiselt liidu huvides tegutsedes ICSIDi haldusnõukogu esimehe poolt 20. jaanuaril 2022 algatatud kirjaliku hääletuse käigus, mis on kavas lõpule viia 21. märtsil 2022, oma nõusolekut ICSIDi eeskirjade kavandatavate muudatustega, kiites heaks neli resolutsiooni eelnõu, et
            
                        —
                     
                     
                        muuta ICSIDi konventsiooni kohaseid menetlusi reguleerivaid norme ja eeskirju (AC(C)/RES/1/2022);
                     
                  
                        —
                     
                     
                        muuta ICSIDi lisavõimaluste menetlusi reguleerivaid norme ja eeskirju (AC(C)/RES/2/2022);
                     
                  
                        —
                     
                     
                        võtta vastu ICSIDi vahendamise menetlusi reguleerivad normid ja eeskirjad (AC(C)/RES/3/2022) ning
                     
                  
                        —
                     
                     
                        võtta vastu ICSIDi teabekogumismenetlusi reguleerivad normid ja eeskirjad (AC(C)/RES/4/2022).
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 14. märts 2022
            
               
                  Nõukogu nimel
               
               
                  eesistuja
               
               É. BORNE
            
         
         
            (1)  Euroopa Kohtu 16. mai 2017. aasta arvamus 2/15, ECLI:EU:C:2017:376.